作者:楊乘
標題:甲子歲書事
內容:豎子未鼎烹，大君尚旰食。風雷隨出師，雲霞有戰色。犒功椎萬牛，募勇懸千帛。武士日曳柴，飛將兢執馘。喜氣迎捷書，歡聲送羽檄。天兵日雄強，桀犬稍離析。賊臂既已斷，賊喉既已扼。樂禍但鯨鯢，同惡為肘腋。小大勢難侔，逆順初不敵。違命固天亡，恃險乖長策。蠆毒久萌牙，狼顧非日夕。禮貌忽驕狂，疏奏遂指斥。動眾豈佳兵，含忍恐無益。鴻恩既已孤，小效不足惜。腐儒一鉛刀，投筆時感激。帝閽不敢幹，恓恓坐長畫。